અમદાવાદ: જૂની બોટલમાં નવો દારૂ આ કહેવત તો આપણે અનેક વાર સાંભળી જ છે, પરંતુ ૩૧ ડિસેમ્બરની વિશેષ તૈયારીઓના ભાગરૂપે શહેરના બુટલેગરોએ આ કહેવતને સાર્થક કરી બતાવી છે. મોંઘી બ્રાન્ડના શોખીન મદિરાપ્રેમીઓ પાસેથી તગડી રકમ પડાવવા માટે અનેક બુટલેગરોએ હાલ મોટા પાયે જૂની બોટલમાં દારૂ ભરવાની પ્રવૃત્તિ આરંભી છે. સસ્તો પરંતુ મોંઘી બ્રાન્ડનો શોખ ખિસ્સા ઉપરાંત સ્વાસ્થ્ય માટે પણ જોખમી નિવડી શકે છે. સસ્તો વ્હીસ્કી પીવાના શોખીનોમાં ‘ટાંચર’ તરીકે અોળખાય છે. બુટલેગરો પાસેથી મળતી મોંઘાભાવની વ્હીસ્કીમાં પણ ટાંચરની ભેળસેળ હોય છે.